b'\n_START_ARTICLE_\nMomir Bulatovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nMomir Bulatovi\xc4\x87 se je rodil \xc4\x8dastni\xc5\xa1ki dru\xc5\xbeini, ki izvira iz \xc4\x8drnogorskega klana Vasojevi\xc4\x87ev. Osnovno in srednjo \xc5\xa1olo je kon\xc4\x8dal v Zadru, kamor se je dru\xc5\xbeina preselila kmalu po njegovem rojstvu. V \xc4\x8crno goro pa so se preselili \xc5\xa1ele leta 1975. Bulatovi\xc4\x87 se je v Podgorici (takrat Titograd), vpisal na tamkaj\xc5\xa1njo ekonomsko fakulteto, po diplomi pa je na fakulteti ostal kot asistent pri predmetu politi\xc4\x8dna ekonomija. Kasneje je iz tega podro\xc4\x8dja tudi magistriral.\n_START_SECTION_\nPolitika\n_START_PARAGRAPH_\nPoliti\xc4\x8dno kariero je za\xc4\x8del \xc5\xbee v mladinski in \xc5\xa1tudentski organizaciji. Leta 1989 je bil izbran za predsednika Predsedstva \xc4\x8crne gore. Na prvih ve\xc4\x8dstrankarskih volitvah v \xc4\x8crni Gori, leta 1990, je Bulatovi\xc4\x87 nastopil kot predsednik novoustanovljene Demokrati\xc4\x8dne socialisti\xc4\x8dne stranke (Demokratska partija socialista \xe2\x80\x93  DPS) in bil izvoljen za predsednika \xc4\x8crne gore._NEWLINE_Bulatovi\xc4\x87 se je na mestu predsednika obdr\xc5\xbeal osem let, v tem \xc4\x8dasu pa se je tudi njegova stranka, vladajo\xc4\x8da DPS, soo\xc4\x8dala z resnimi notranjimi razhajanji. DPS je dobila dve politi\xc4\x8dni krili. Na \xc4\x8delu prvega je bil Bulatovi\xc4\x87, na \xc4\x8delo drugega pa se je postavil takratni ministrski predsednik, Mile \xc4\x90ukanovi\xc4\x87. Tako sta na predsedni\xc5\xa1kih volitvah leta 1997 nastopila tako eden kot drugi. Zmagal je \xc4\x90ukanovi\xc4\x87, razkol v stranki pa je bil tako globok, da je Bulatovi\xc4\x87evo krilo moralo prevzeti novo ime \xe2\x80\x93 Socialisti\xc4\x8dna ljudska stranka (Socialisti\xc4\x8dka narodna partija \xe2\x80\x93 SNP)._NEWLINE_Kmalu po porazu na republi\xc5\xa1kih volitvah je iz Beograda, prestolnice takratne skupne dr\xc5\xbeave Zvezne republike Jugoslavije, pri\xc5\xa1el nov izziv. Tedanji jugoslovanski predsednik Slobodan Milo\xc5\xa1evi\xc4\x87 je Momirju Bulatovi\xc4\x87u ponudil polo\xc5\xbeaj zveznega premierja. Bulatovi\xc4\x87 je ponudbo sprejel in sestavil novo zvezno vlado. 18. maja 1998 je bil na polo\xc5\xbeaj tudi uradno imenovan, na tem polo\xc5\xbeaju pa je ostal slabi dve leti. V \xc4\x8dasu njegovega predsedovanja vladi so se napetosti med ZR Jugoslavijo in mednarodno skupnostjo zaostrile. Bulatovi\xc4\x87 je bil tako spomladi leta 1999 prisiljen razglasiti razmere neposredne voja\xc5\xa1ke ogro\xc5\xbeenosti, v \xc4\x8dasu bombardiranja ZR Jugoslavije s strani zveze Nato pa tudi vojne razmere v dr\xc5\xbeavi._NEWLINE_Na zveznih in izrednih predsedni\xc5\xa1kih volitvah leta 2000. Bulatovi\xc4\x87eva SNP naj bi po zmagi, ki so jo pri\xc4\x8dakovali, vstopila v vladno koalicijo z Milo\xc5\xa1evi\xc4\x87evo Socialisti\xc4\x8dno stranko Srbije (Socijalisti\xc4\x8dka partija Srbije) ter Jugoslovansko levico Milo\xc5\xa1evi\xc4\x87eve soproge Mirjane Markovi\xc4\x87. Bulatovi\xc4\x87 je bil vnovi\xc4\x8d kandidat za premierja zvezne vlade, vendar pa volitve niso potekale tako kot so si to predstavljali Milo\xc5\xa1evi\xc4\x87, Bulatovi\xc4\x87 in Markovi\xc4\x87eva. Najve\xc4\x8dje \xc4\x8drnogorske stranke, razen Bulatovi\xc4\x87eve SNP, se zveznih volitev namre\xc4\x8d niso hotele udele\xc5\xbeiti, zato je Bulatovi\xc4\x87eva stranka brez te\xc5\xbeav dobila 27 od 30 \xc4\x8crni gori namenjenih poslanskih mest v zvezni skup\xc5\xa1\xc4\x8dini. \xc5\xa0e bolj dramati\xc4\x8dno pa so se iz\xc5\xa1le predsedni\xc5\xa1ke volitve. Slobodan Milo\xc5\xa1evi\xc4\x87 je namre\xc4\x8d izgubil proti voditelju Demokratske stranke Srbije, Vojislavu Ko\xc5\xa1tunici. _NEWLINE_Milo\xc5\xa1evi\xc4\x87eva vlada izida volitev ni priznala, \xc4\x8demur so sledile desetdnevne demonstracije, ki so se kon\xc4\x8dale 5. oktobra 2000. \xc5\xbde dva dni po tem je Ko\xc5\xa1tunica prisegel kot nov predsednik ZR Jugoslavije. Bulatovi\xc4\x87eva SNP je v novih razmerah odpovedala podporo svojemu voditelju, ki tako ni bil ve\xc4\x8d kandidat za premierski polo\xc5\xbeaj. SNP je na premiersko mesto predlagala enega izmed dotedanjih podpredsednikov stranke Zorana \xc5\xbdi\xc5\xbei\xc4\x87a. Momir Bulatovi\xc4\x87 je zaradi tega zapustil stranko in se umaknil iz politike, SNP pa je izvolila novega predsednika, Predraga Bulatovi\xc4\x87a.'